A BIZOTTSÁG HATÁROZATA
(2004. október 8.)
az egyes húsevő háziállatok veszettség elleni vakcinázásának hatékonysági vizsgálatára feljogosított laboratóriumok listájára vonatkozóan a 2004/233/EK határozat módosításáról
(az értesítés a B(2004) 3686. számú dokumentummal történt)
(EGT vonatkozású szöveg)
(2004/693/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a veszettség elleni vakcinák hatékonyságát figyelemmel kísérő szerológiai vizsgálatok egységesítéséhez szükséges szempontok megállapításáért felelős különleges intézet kijelöléséről szóló, 2000. március 20-i 2000/258/EK tanácsi határozatra (1) és különösen annak 3. cikkére,
mivel:
(1)
A 2000/258/EK tanácsi határozat a veszettség elleni vakcinák hatékonyságát figyelemmel kísérő szerológiai vizsgálatok egységesítéséhez szükséges szempontok megállapításáért felelős intézetként a franciaországi Agence Française de Sécurité Sanitaire des Aliments de Nancy laboratóriumát (a nancy-i AFSSA Laboratórium) jelölte ki. E határozat szintén előírja, hogy a nancy-i AFSSA Laboratóriumnak a Bizottság számára el kell küldenie azon közösségi laboratóriumok listáját, amelyek e szerológiai vizsgálatok lebonyolítására jogosultságot nyernek. Ennek megfelelően a nancy-i AFSSA Laboratórium a szerológiai vizsgálatok elvégzéséhez engedélyre váró laboratóriumok értékeléséhez a bevett szakmai vizsgálati eljárást használja.
(2)
Az egyes húsevő háziállatok veszettség elleni vakcinázása hatékonysági vizsgálatának laboratóriumok számára történő engedélyezéséről szóló, 2004. március 4-i 2004/233/EK bizottsági határozat (2) a szakmai vizsgálatoknak a nancy-i AFSSA Laboratórium által közzétett eredményei alapján megállapította a tagállamokban található, jóváhagyott laboratóriumok listáját.
(3)
A 2000/258/EK határozattal összhangban a nancy-i AFSSA Laboratórium három laboratóriumot hagyott jóvá: egy hollandiai, egy lengyelországi és egy portugáliai laboratóriumot.
(4)
Ennek megfelelően helyénvaló, hogy ezt a három laboratóriumot hozzáadják a tagállamokban található, jóváhagyott laboratóriumoknak a 2004/233/EK határozat mellékletében összeállított listájához.
(5)
Továbbá Németország kérését követően két német laboratórium címét illetően bizonyos módosításokra van szükség.
(6)
Ezen túlmenően Szlovénia kérését követően e tagállam diagnosztikai laboratóriumának nevét módosítani szükséges.
(7)
Ezért a 2004/233/EK határozatot ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az 2004/233/EK határozat I. melléklete helyébe az e határozat mellékletében szereplő szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 2004. október 8-án.